gl en fr gl pt id gl pt gl gl gl gl gl gl gl gl gl gl gl gl gl gl gl gl gl gl gl gl gl gl es gl vi gl gl gl gl gl gl gl gl gl gl gl gl gl nl gl gl gl gl gl gl gl gl gl gl gl gl gl tr gl gl fr gl es es en en gl pt gl gl gl gl gl gl gl
Documentos da II Xornada sobre o Maltrato á Infancia e á Adolescencia – Agamme
Asociación galega contra o maltrato a menores
A xornada compúxose de 4 relatorios a cargo de expertos e expertas cunha ampla traxectoria na defensa dos dereitos humanos e, nomeadamente, da infancia e a adolescencia. Asemade, asistiron ás xornadas numerosos profesionais e poboación en xeral interesada na materia, o que desembocou en extensos e enriquecedores debates ao remate de cada intervención. A continuación achegamos, especialmente para aqueles que non puidesen estar presentes nas xornadas, un pequeno resumo das intervencións e o seu rexistro íntegro en audio.
O abuso sexual intrafamiliar. Mitos e realidades
A primeira palestra correu a cargo de Carolina Iglesias, psicóloga especializada en xénero a través do Master de Xénero da Universidade de Vigo, que actualmente desempeña o seu labor no Centro de Información á Muller de Nigrán. Dende o ano 2005 mantén unha actividade constante como formadora en materia de Igualdade e Xénero para concellos e deputacións, a Secretaría Xeral de Igualdade ou o Instituto da Muller, en Madrid, participando en programas de cooperación internacional. Ao longo da súa intervención, Carolina Iglesias salientou a gravedade social do abuso sexual a menores, ofrecendo datos de estudos que certifican que á beira de “1 de cada 5” nenos e nenas no Estado español, foi ou é vítima desta caste de abusos, a meirande parte dos cales se producen no eido intrafamiliar. Amais de desmontar diversos mitos e prexuízos que, adoito, circulan arredor das denuncias por abusos, Iglesias desenvolveu a tese de que a xénese dos abusos sexuais a menores sitúase na violencia da sociedade patriarcal na que vivimos.
A continuación podedes consultar a presentación da charla e o audio da intervención:
A xustiza fronte ao abuso sexual na contorna familiar
A segunda intervención correu a cargo de María Naredo, avogada cunha longa traxectoria na defensa das mulleres que, dende 1998, realiza investigacións sobre violencia de xénero, discriminación e dereitos humanos. Entre 2003 e 2006 coordinou no Estado español a campaña de Amnistía Internacional “Non máis violencia contra as mulleres” labor dende o que desenvolveu investigacións, promoveu mobilizacións e impartiu formación. Dende 2004 ata a actualidade realiza un traballo de seguimento e avaliación do impacto da Lei de Medidas de protección integral contra a violencia de xénero. Actualmente, colabora con varias organizacións de dereitos humanos, mulleres e infancia en investigacións sobre acceso á xustiza no Estado español. Foi a investigadora principal do estudo de Save the Children “A xustiza española fronte ao abuso sexual infantil” cuxos resultados presentou no seu relatorio. Na súa intensa intervención, María Naredo, amais de presentar o seu informe, incidiu nunha crúa realidade: a meirande parte dos abusos sexuais analizados producíronse en nenos e nenas menores de catro anos. Nestes casos, a curta idade lonxe de se converter nun garante da máxima protección, devén factor de risco. No caso da intervención da Xustiza fronte as denuncias por abusos sexuais, segundo María Naredo, falta especialización por parte dos distintos profesionais que han de avaliar en moitos casos a validez dun testemuño. Ao tempo salientou a necesidade de acurtar os tempos que transcorren entre denuncia, investigación e sentencia. Nalgúns casos tárdanse meses e anos, ficando o menor nese intervalo de tempo, nunha total desprotección. Segundo conclúe Naredo, “non estamos pedindo condenas, simplemente estamos pedindo que se investiguen os casos, que se utilicen ferramentas, que as hai, para conseguir testemuñas das vítimas e probas periciais rigorosas”.
A continuación, pódese escoitar o audio íntegro da súa interesantísima intervención:
Infancia e xustiza: unha cuestión de dereitos
A segunda parte das xornadas encetou coa ponencia de Yolanda Román, responsable de Advocacy e Campañas de Save the Children. Licenciada en dereito, Román leva 15 anos a estudar dende o ámbito das ONG’s a incidencia política nos dereitos humanos e, dende hai 3 anos, nos dereitos da infancia. Na súa ampla intervención, e logo de repasar o marco normativo internacional vinculante relativo aos dereitos da infancia que, segundo indicou, é sistematicamente incumprido no Estado español, focalizou a atención nos valores sociais predominantes pois, segundo afirmou Román, ” vivimos nunha sociedade á que non lle importa a infancia, só hai que ver o espazo que ocupa nos discursos políticos ou nos programas electorais”. A continuación presentou o informe recentemente publicado por Save the Children “Infancia e xustiza: unha cuestión de dereitos”, co que a organización non gobernamental denuncia que non existen mecanismos axeitados para garantir os dereitos dos nenos e das nenas nos tribunais españois, especialmente os de seren escoitados e informados.
A continuación podedes escoitar o audio completo da intervención de Yolanda Román
A síndrome de alienación parental, o sen sentido dunha polémica
A II Xornada sobre o Maltrato á Infancia e á Adolescencia pechou coa intervención de Manolo Lopo, psicólogo especialista en psicoloxía clínica e en terapia familiar que, ademais do seu labor como terapeuta desenvolve dende o ano 1992 unha intensa actividade como formador. Realizou cursos de formación sobre violencia de xénero dirixido a diversos ámbitos profesionais, incluído o xudicial; xornadas para numerosas entidades públicas e asociacións profesionais sobre a terapia familiar; cursos e investigacións no ámbito do traballo terapéutico con agresores e un longo etc. Ao tempo, Lopo ten no seu haber diversas publicacións especializadas entre as que destacamos, por afinidade temática “O ¿enfermar? psíquico do neno” (1996) ou “A síndrome de alienación parental: o sen sentido dunha polémica” (2010), que deu título ao seu relatorio.
Boa parte da intervención de Lopo consistiu en probar con datos científicos a inexistencia da chamada SAP (Síndrome de Alienación Parental), unha teoría acientífica promovida dende os anos 80 en EEUU por Richard Gardner, pederasta confeso, que presupón unha influenza por parte dun dos proxenitores aos nenos e nenas que din non querer estar en contacto co outro proxenitor. Esta pseudoteoría, a pesar da súa inconsistencia para a meirande parte da comunidade científica, ten penetrado nos xulgados de maneira masiva, provocando réximes de visitas normalizados e mesmo cambios de garda e custodia a favor de proxenitores acusados de abusos sexuais.
A continuación pódese consultar en power point a presentación de Monolo Lopo e a continuación a intervención íntegra en audio:
Documentos da II Xornada sobre o Maltrato á Infancia e á Adolescencia
admin 28th Xaneiro 2013 Xeral
← Ártabra 21: “Estamos ante unha sociedade que non está aberta a recibir información sobre o abuso á infancia”
“Demandamos á Administración galega que elabore un protocolo de intervención ante o maltrato infantil” →
Últimas novas e actividades
AGAMME pide ao goberno que condee a actuación de Marrocos e que investigue presuntos delitos de homicidio imprudente e omisión do deber de socorro.
Escrito presentado por AGAMME no día de onte, 28 de xuño, perante o goberno central. TEXTO EN GALEGO Ante […]
AGAMME reitera perante á Ministra de Xustiza o seu apoio ao indulto para María Salmerón
Esta mañá AGAMME dirixiuse ao Ministerio de Xustiza para reiterar o seu apoio á petición de indulto de María […]
AGAMME solicita ao goberno que conceda o indulto a María Salmerón
No día de hoxe, AGAMME fixo chegar ao goberno, ao Defensor do Pobo e á Fiscalía Xeral do estado un escrito no […]
Declaración de AGAMME sobre o cumprimento de Dereitos de Infancia no conflito de Ucraína
DECLARACIÓN SOBRE O ESTADO DE CUMPRIMENTO DE DDHH NO CONFLITO ARMADO EN UCRANIA Dende AGAMME, Asociación […]
O movemento feminista galego diríxese a organismos autonómicos, estatais e internacionais para esixir o cumprimento de DDHH no Sahara Occidental e a liberación de Sultana Khaya do arresto domiciliario
No día de hoxe, luns 13 de decembro de 2021, un total de 33 entidades pertencentes ao movemento feminista […]
Mulheres Nacionalistas galegas en AGAMME solicita ao goberno que conceda o indulto a María Salmerón
María Ramos Pereira en AGAMME solicita ao goberno que conceda o indulto a María Salmerón
Luz Darriba en AGAMME subscribe a Declaración do Movemento Femista en apoio á activista saharaui Sultana Khaya
VII Xornadas de AGAMME. Ludopatía en infancia e adolescencia (2ª parte). – Agamme en DOS VIDEOXOGOS ÁS APOSTAS DEPORTIVAS. Antonio Rial Boubeta.
Mulheres Nacionalistas Galegas en Coordinador parental: escrito ao Presidente do Parlamento de Galiza
Mulheres Nacionalistas Galegas en Coordinador parental: escrito ao Presidente do Parlamento de Galiza
Histórico Seleccionar mes Xuño 2022  (1) Maio 2022  (1) Abril 2022  (1) Marzo 2022  (1) Decembro 2021  (2) Novembro 2021  (2) Outubro 2021  (1) Abril 2021  (2) Marzo 2021  (1) Xaneiro 2021  (1) Xullo 2020  (1) Abril 2020  (1) Marzo 2020  (4) Febreiro 2020  (3) Xaneiro 2020  (5) Decembro 2019  (1) Novembro 2019  (3) Outubro 2019  (2) Xullo 2019  (1) Maio 2019  (3) Marzo 2019  (3) Febreiro 2019  (1) Xaneiro 2019  (9) Novembro 2018  (2) Agosto 2018  (2) Maio 2018  (1) Abril 2018  (1) Marzo 2018  (1) Xaneiro 2018  (1) Decembro 2017  (3) Novembro 2017  (6) Outubro 2017  (2) Setembro 2017  (4) Agosto 2017  (6) Xullo 2017  (3) Xuño 2017  (2) Maio 2017  (6) Abril 2017  (4) Marzo 2017  (2) Febreiro 2017  (1) Xaneiro 2017  (2) Decembro 2016  (3) Novembro 2016  (5) Outubro 2016  (5) Xuño 2016  (6) Maio 2016  (5) Abril 2016  (3) Marzo 2016  (3) Febreiro 2016  (10) Decembro 2015  (2) Novembro 2015  (5) Outubro 2015  (2) Setembro 2015  (5) Agosto 2015  (7) Xullo 2015  (2) Xuño 2015  (6) Maio 2015  (6) Abril 2015  (13) Marzo 2015  (7) Febreiro 2015  (7) Xaneiro 2015  (1) Decembro 2014  (3) Novembro 2014  (3) Outubro 2014  (1) Setembro 2014  (5) Agosto 2014  (1) Xuño 2014  (4) Maio 2014  (9) Xaneiro 2014  (2) Novembro 2013  (2) Xullo 2013  (2) Xuño 2013  (2) Maio 2013  (1) Xaneiro 2013  (11) Maio 2012  (2) Abril 2012  (1) Novembro 2011  (1) Outubro 2011  (3)
Copyright © 2022 Agamme. Powered by WordPress. Theme: Spacious by ThemeGrill.
VII Xornadas sobre o maltrato á infancia e á adolescencia
IV Xornadas sobre maltrato á infancia e á adolescencia
V Xornadas sobre maltrato á infancia e á adolescencia